ཁོང་གིས་ནང་བ་སངས་རྒྱས་ཆོས་ལུགས་ཀྱི་གསང་སྔགས་སྔ་འགྱུར་བ་དང་རི་བོ་དགའ་ལྡན་པའི་གྲུབ་མཐའ་གསར་རྙིང་ཟུང་གི་དགེ་བའི་བཤེས་གཉེན་དུ་མར་མཉེས་བ་གསུམ་གྱི་སྒོ་ནས་ཚུལ་བཞིན་དུ་བསྟེན་ཞིང་།ཁྱད་པར་དུ་ཀཿཐོག་བླ་མ་རིན་པོ་ཆེ༧དྲི་མེད་བྱང་སྐྱོང་འགྲོ་བའི་མགོན་པོ་དང་།ཀུན་མཁྱེན་རིག་འཛིན་འཇིགས་མེད་གླིང་བའི་རྒྱལ་ཚབ་ཏུ་མངའ་གསོལ་རྡོ་རྗེ་ཡང་སྲིད་བསྟན་པའི་ཉི་མ་དང་།ཟབ་དོན་ཨ་ཏིའི་མན་ངག་རང་བྱོན་དུ་འབྱོར་བའི་འབྲུག་རྡོ་རྗེ་འཆང་ངམ་འགྲོ་འདུལ་དཔའ་བོ་རྡོ་རྗེའམ་ཨ་འཛོམས་འབྲུག་པ་རིན་པོ་ཆེ་སོགས་བཀའ་དྲིན་འགྲན་ཟླ་དང་བྲལ་བའི་རྩ་བའི་བླ་མར་གྱུར་བ་དང་།དྲི་མེད་བྱང་སྐྱོང་གི་མདུན་ནས་ཀཿདག་པ་བདེ་གཤེགས་ནས་རྒྱུད་པའི་སྒྱུ་འཕྲུལ་ལུགས་དང་བདུད་ཀླང་རྣམ་གཉིས་ཀྱི་ལུགས་དང་།རྡོ་གྲུབ་ཆེན་འཇིགས་མེད་འཕྲིན་ལས་འོད་ཟེར་རིན་པོ་ཆེའི་མདུན་ནས་ཀུན་མཁྱེན་འཇིགས་མེད་གླིང་བ་ནས་བརྒྱུད་པའི་རྒྱུད་འབུམ་ཡོངས་སུ་རྫོགས་པར་གསན་གནང་མཛད་ཅིང་མདོ་སྔགས་རིག་གནས་དང་བཅས་པ་ཆ་ལག་ཡོངས་རྫོགས་སྦྱངས་ཏེ།བསྟན་འགྲོའི་དོན་གྱི་ཁུར་རྣམས་བདག་གིར་བཞེས་པ་མ་ཟད།ཨ་འཛོམས་འབྲུག་པ་ཆེན་པོ་ཆེའི་ཞལ་སྔ་ནས་རྒྱ་གར་འཕགས་ཡུལ་མན་ཆད་དང་ཁམས་དབུས་གཙང་གསུམ་མ་ལུས་པར་ཡུལ་གྲུ་ཕལ་མོ་ཆེ་ལ་བྱོན་ཏེ་གདུལ་བྱའི་ཁམས་དབང་མཐུན་པར་མཛད་ཅེས་བསྔགས་བརྗོད་ཀྱི་མེ་ཏོག་འཐོར་བར་འདུག་པ་དེ་ཙམ་མོ།ཞེས་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་གི་ལོ་རྒྱུས་བྱུང་བ་ངོ་མཚར་པདྨའི་དགའ་ཚལ་ལས་བླ་མའི་རྣམ་ཐར་མདོ་ཙམ་གླེང་བའི་སྐོར་ཏེ་དང་པོའོ།།